Николай Лилиев
Защо ми вдъхна…

chitanka.info

ЗАЩО ми вдъхна тоя чуден дар,

пред всеки поглед сам да се разтварям,

като ненужна жертва да изграям

на любовта пред вечния олтар;

сърцето ми да бъде нежен съд

на цъфнали надежди и копнежи

и в своята самотност да бележи

измамите всред земния си път?

Защо ми даде тия светлини,

да ме обливат с острия си блясък

и да разкриват сънния захлас

на дните ми, отплиснали вълни,

събудени от делничния крясък

на земното, в което чезна аз?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.